《颜子中池亭二首 其二》
元代·刘闻

种树年年长，开窗面面凉。雨苔生砌绿，秋叶堕池黄。

得句閒拈笔，抛书懒近床。旅怀随所至，谁复计行藏。

作者简介：吉安安福人，字文廷。少习《春秋》，受知于欧阳玄。文宗至顺元年进士，授临江录事，有善政。迁国子助教，进太常博士。顺帝至正初为翰林编修，与修《宋史》成，进修撰，出知沔阳府。有《春秋通旨》、《容窗集》。